
Nr. PL-x 597
R a p o R t
asupra proiectului de Lege privind aprobarea 
ieşirii din vigoare a unor tratate internaţionale 
în domeniul comerţului şi cooperării economice
Cu adresa nr. PL.x.597 din 3 iulie 2006, în conformitate cu art. 95 şi 115 din Regulamentul Camerei Deputaţilor, Comisia pentru politică externă a fost sesizată spre dezbatere, în fond, în procedură de urgenţă, cu proiectul de Lege privind aprobarea ieşirii din vigoare a unor tratate internaţionale în domeniul comerţului şi cooperării economice.
În raport de obiectul şi conţinutul său, proiectul de Lege face parte din categoria legilor ordinare iar Camera Deputaţilor este prima Cameră sesizată.

Prezentul proiect de Lege are ca scop denunţarea unor tratate bilaterale economice şi comerciale pe care România le are cu ţări din afara Uniunii Europene, de la data aderării urmând să preluăm şi să aplicăm toate aranjamentele economice ale Uniunii. Împreună cu reprezentanţii Comisiei Europene, au fost identificate acordurile internaţionale susceptibile de a prezenta incompatibilităţi cu dreptul comunitar şi, pentru acelea care nu au putut fi soluţionate prin negociere, cu acordul părţilor, s-a procedat la denunţarea lor.  

La elaborarea Raportului s-a ţinut seamă de avizele favorabile ale Consiliului Legislativ, Comisiei pentru industrii şi servicii, Comisiei pentru politică economică, reformă şi privatizare şi Comisiei juridice, de disciplină şi imunităţi ale Camerei Deputaţilor.


În şedinţa Comisiei din 6 septembrie 2006, la dezbateri au participat, ca invitaţi, în conformitate cu prevederile art. 54 şi 55 din Regulamentul Camerei Deputaţilor, domnii Ciprian Popa, director în Ministerul Afacerilor Externe şi Radu Vasile, director general în Ministerul Economiei şi Comerţului, care au susţinut forma rezultată din prezentul raport.


Luând în considerare cele de mai sus, Comisia pentru politică externă a hotărât, cu unanimitate de voturi, avizarea favorabilă a proiectului de Lege şi propune ca acesta să fie supus spre dezbatere şi adoptare plenului Camerei Deputaţilor, în forma înaintată de iniţiator.


La lucrări au fost prezenţi 18 deputaţi din totalul de 22 de membri ai Comisiei. 

